Diari Oficial de la Generalitat Valenciana


Sumari del DOGV 6494, del 04-04-2011 (2011/3919)

DECRET 34/2011, d'1 de abril, del Consell, pel qual modifica l'article 2 del Decret 93/2004, de 4 de juny, del Consell, que determina la constitució, la composició i el funcionament de la Comissió de Consentiment Informat.
------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2011/04/01/34/dof/vci/html**

### Dades del document

Número de DOGV
:   6494

Data del DOGV
:   04-04-2011

Secció del DOGV
:   I. DISPOSICIONS GENERALS

Número del document
:   2011/3919


Data del document
:   01-04-2011

Organisme emissor
:   Conselleria de Sanitat

Tipus de document
:   Decret

Anàlisi jurídica

 Descriptors 

:   * Comissió de Consentiment Informat
    * legislació
    * reglament intern
    * drets del malalt

DECRET 34/2011, d'1 de abril, del Consell, pel qual modifica l'article 2 del Decret 93/2004, de 4 de juny, del Consell, que determina la constitució, la composició i el funcionament de la Comissió de Consentiment Informat. [2011/3919]  
PREÀMBUL  
  
En compliment de la previsió establida en l'article 14 de la Llei 1/2003, de 28 de gener, de la Generalitat, de Drets i Informació al Pacient de la Comunitat Valenciana, es va aprovar el Decret 93/2004, de 4 de juny, del Consell, que determina la constitució, la composició i el funcionament de la Comissió de Consentiment Informat, la qual té, entre altres, la funció de revisar, actualitzar i publicar periòdicament una guia de formularis de referència de consentiment informat. El decret dit, en l'article 2, establix la composició de la comissió esmentada, i observant que els vocals que la componen són tots ells professionals tècnics qualificats, però no experts en bioètica.  
  
Per mitjà del Decret 98/2004, d'11 de juny, del Consell, es va crear el Consell Assessor de Bioètica de la Comunitat Valenciana, que té, entre altres, les funcions d'assessorar i orientar la Conselleria de Sanitat en matèria de bioètica, i també ser òrgan de referència per als comités de bioètica assistencial de la Comunitat Valenciana, els quals reben ben sovint consultes relacionades amb temes de consentiment informat.  
  
A fi que la Comissió de Consentiment Informat responga adequadament les qüestions esmentades, i atés que el consentiment informat s'integra dins del principi bioètic d'autonomia del pacient, es considera necessari modificar-ne la composició, i permetre-hi la integració d'un vocal expert en bioètica, membre del Consell Assessor de Bioètica de la Comunitat Valenciana.  
Així mateix, es modifica la composició de la comissió permetent la integració d'un representant dels col·legis oficials d'infermeria de la Comunitat Valenciana, i un representant de la Inspecció de Servicis Sanitaris. D'esta manera es contribuïx que la Comissió de Consentiment Informat es trobe àmpliament representada.  
D'acord amb el que disposen els articles 18.f i 43 de la Llei del Consell, a proposta del conseller de Sanitat, conforme amb el Consell Jurídic Consultiu de la Comunitat Valenciana i després de la deliberació del Consell, en la reunió del dia 1 d'abril de 2011,  
  
DECRET  
  
Article únic. Modificació de l'article 2 del Decret 93/2004, de 4 de juny, del Consell, que determina la constitució, la composició i el funcionament de la Comissió de Consentiment Informat  
Es modifica l'article 2 del Decret 93/2004, de 4 de juny, del Consell, que determina la constitució, la composició i el funcionament de la Comissió de Consentiment Informat, en la forma ressenyada a l'annex del present decret.  
  
DISPOSICIONS FINALS  
  
Primera. Desplegament normatiu  
El conseller de Sanitat queda facultat per a desplegar i executar este decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 1 d'abril de 2011  
  
El president de la Generalitat,  
FRANCISCO CAMPS ORTIZ  
  
El conseller de Sanitat,  
MANUEL CERVERA TAULET  
ANNEX  
  
Modificació de l'article 2 del Decret 93/2004, de 4 de juny, del Consell, que determina la constitució, la composició i el funcionament de la Comissió de Consentiment Informat.  
  
L'article 2 del Decret 93/2004, de 4 de juny, del Consell, queda amb la redacció següent:  
«La Comissió de Consentiment Informat està integrada per:  
1. President: el màxim òrgan encarregat de la direcció i execució de la política del Consell en matèria de sanitat.  
2. Vicepresident: l'òrgan a què correspon la direcció i execució de la política sanitària de la Generalitat.  
3. Secretari: el director general que assumisca les competències en matèria de valoració del nivell de satisfacció del pacient i detecció d'àrees de millora.  
4. Vocals:  
a) Dos representants per cada un dels col·legis oficials de metges de la Comunitat Valenciana, designats pel president del Consell Autonòmic de Col·legis de Metges de la Comunitat Valenciana o la persona que designe per a substituir-lo.  
b) Els membres que conformen l'òrgan de representació de l'Institut Mèdic Valencià: el president, el secretari i tres vocals.  
c) Un representant per cada un dels col·legis oficials d'infermeria de la Comunitat Valenciana, designats pel president del Consell Autonòmic de Col·legis d'Infermeria de la Comunitat Valenciana o la persona que designe per a substituir-lo.  
d) Un representant de la Inspecció de Servicis Sanitaris, designat per l'òrgan a què esta s'adscriga.  
e) Un llicenciat en Dret, designat pel màxim òrgan encarregat de la direcció i execució de la política del Consell en matèria de sanitat.  
  
f) Un vocal expert en bioètica, membre del Consell Assessor de Bioètica de la Comunitat Valenciana, designat pel president d'este consell».


Còpia Permalink ELI